internet vaartha 313 Views
న్యూఢిల్లీ : చిరకాలంగా ఎదురుచూస్తన్న భారత్‌, పాకిస్థాన్‌ల మధ్య జరిగే మ్యాచ్‌కు ఆటంకం కనబడుతుంది. ఎందరో క్రికెట్‌ అభిమానులు భారత్‌, పాక్‌ మ్యాచ్‌ కోసం వేచి ఉన్నారనే సంగతి తెలిసిందే. ఈనెల 19న ధర్మశాలలో జరగాల్సిన మ్యాచ్‌పై అనిశ్చితి ఏర్పడింది.ఈ మ్యాచ్‌కు తగిన భద్రత కల్పించలేమని హిమాచల్‌ ప్రదేశ్‌ ప్రభుత్వం చేతులెత్తేసింది.ఆ రాష్ట్ర ముఖ్యమంత్రి వీరేంద్రసింగ్‌ కేంద్ర హోంశాఖకు ఈ మేరకు లేఖ రాశాడు.భారత,పాక్‌ మ్యాచ్‌కు భద్రత కల్పించడంలో రాష్ట్ర ప్రభుత్వానికి సాధ్యం కాదని లేఖలో పేర్కొన్నాడు.ఇప్పటికే పాక్‌తో నిర్వహించే మ్యాచ్‌కు ఆతిథ్యం ఇవ్వరాదని హిమాచల్‌ కాంగ్రెస్‌ కమిటీ డిమాండ్‌ చేసింది.ఈ నేపథ్యంలో భారత్‌-పాక్‌ మ్యాచ్‌ను ఎక్కడ నిర్వహిస్తారు? బిసిసిఐ ఏ నిర్ణయం తీసుకుంటుందనే విషయంపై సందిగ్దం నెలకొంది.హిమాచల్‌ ప్రదేశ్‌ నిర్ణయాన్ని బిసిసిఐ కార్యదర్శి అనురాగ్‌ ఠాకూర్‌ తప్పుపట్టారు. దర్మశాల వేదికగా భారత్‌-పాక్‌ మ్యాచ్‌ నిర్వహించనున్న విషయం కొన్ని నెలల క్రితమే రాష్ట్ర ప్రభుత్వానికి తెలుసని,ఆ సమయంలో ఎందుకు అభ్యంతరం తెలియజేయలేదని ప్రశ్నించారు. ప్రభుత్వం ఈ విషయంలో రాజకీయాలు చేయరాదన్నాడు. టి20 ప్రపంచ కప్‌ వేదికలను ఏడాది క్రితమే బోర్డు ఖరారు చేసింది.ఆరు నెలల ముందు మ్యాచ్‌లను కేటాయించామని స్పష్టం చేశారు. భారత్‌-పాక్‌ మ్యాచ్‌ టికెట్లు కూడా విక్రయించారని, ఆఖరు నిముషంలో కాంగ్రెస్‌ పార్టీ సారథ్యంలోని హిమాచల్‌ప్రదేశ్‌ ప్రభుత్వం ఇలాంటి ప్రకటనలు ఇవ్వడం సరికాద న్నారు.దీని వల్ల భారత ప్రతిష్ట దెబ్బతింటుందన్నాడు.దక్షిణాసియా గేమ్స్‌ సందర్భంగా పాకిస్థాన్‌ క్రీడాకారులకు అసోం ప్రభుత్వం భద్రత ఏర్పాటు చేసిన విషయాన్ని అనురాగ్‌ ఠాకూర్‌ గుర్తు చేశాడు.